สั่งห้าม 8 ประเทศในแอฟริกาใต้ เข้าประเทศไทย ตั้งแต่ 1 ธันวาคมนี้ ป้องกันการแพร่ระบาดของเชื้อโควิด -19 กลายพันธุ์โอไมครอน
นายแพทย์ โอภาส การย์กวินพงศ์ อธิบดีกรมควบคุมโรค พร้อมด้วยนายแพทย์ ศุภกิจ ศิริลักษณ์ อธิบดีกรมวิทยาศาสตร์การแพทย์ ร่วมแถลงมาตรการเฝ้าระวังเชื้อไวรัสกลายพันธุ์โอไมครอน หลังองค์การอนามัยโลก (WHO ) ประกาศยกระดับโควิดกลายสายพันธุ์ใหม่นี้ โดยพบมีกลายพันธุ์ที่ต้องระวัง ถึง 32 ตำแหน่ง สามารถหลบภูมิต้านวัคซีนโควิด -19 แพร่เชื้อได้ง่ายและรวดเร็วขึ้น ส่วนสถานการณ์ล่าสุดในไทย จากที่เฝ้าระวังและตรวจเคสตัวอย่าง 400-500 ตัวอย่าง ยังไม่พบการแพร่ระบาดของเชื้อดังกล่าว ส่วนการเปิดประเทศและมีนักท่องเที่ยวเดินทางเข้ามาจากทวีปแอฟริกาที่มีการแพร่ระบาดของเชื้อนี้ ประมาณ 1,000 คน ซึ่งตรวจเข้มย้อนหลังไม่พบเชื้อดังกล่าวในไทย ส่วนมาตรการป้องกันทั่วไปแบบครอบจักรวาลยังใช้ได้เช่นเดิมอธิบดีกรมควบคุมโรค กล่าวว่า จากการประชุม ศบค.ชุดใหญ่วานนี้(26 พ.ย.64) นายกรัฐมนตรีห่วงใยเรื่องนี้ ดังนั้น กระทรวงสาธารณสุข จึงได้ปรับมาตรการการเดินทางเข้ามาของประเทศที่มีความเสี่ยงสูงและพบสายพันธุ์ที่มีการระบาดนี้ โดยจะมีการสั่งกักตัวเพิ่มเป็น 14 วัน ที่สำคัญคือสั่งห้าม 8 ประเทศเสี่ยงในแอฟริกาใต้ (บอสสวานา / Estwatini /Lesotho / Malawi / Mozambique/Namibia / South Africa และ Zimbabwe) เข้าประเทศตั้งแต่วันที่ 1 ธันวาคมนี้ เพื่อป้องกันความเสี่ยงการนำเชื้อโควิด -19 กลายพันธุ์โอไมครอน เข้าไทย และไม่อนุญาตให้ลงทะเบียนเข้าสู่ระบบ Thailand Pass ตั้งแต่วันนี้ ( 27 พ.ย.) เป็นต้นไป พร้อมย้ำว่า จากข้อมูลพบว่าประชาชนในทวีปแอฟริกาในพื้นที่ระบาด มีการฉีดวัคซีนน้อยที่สุด เพราะฉะนั้นฝากถึงคนไทยที่ไม่ได้ฉีดวัคซีนขอให้มาฉีดให้ครบ 2 เข็ม เพราะจะเกิดภูมิคุ้มกัน 5-6 เดือน โดยการวัคซีนเป็นเครื่องมือหนึ่งในการป้องกันและควบคุมการแพร่ระบาดร่วมกับมาตรการป้องกันตนเองขั้นพื้นฐานแบบครอบจักรวาล ซึ่งกระทรวงสาธารณสุข รวมกับทุกฝ่ายจะเฝ้าระวังและจับตาโควิดกลายพันธุ์นี้ รวมถึงแลกเปลี่ยนข้อมูลกับต่างประเทศอย่างใกล้ชิด